**ТӨР, ХУВИЙН ХЭВШЛИЙН ТҮНШЛЭЛ (ТХХТ)-ИЙН**

**ГЭРЭЭНИЙ СТАНДАРТ ЗАГВАР**

2023

**АГУУЛГА**

[**НИЙТЛЭГ ҮНДЭСЛЭЛ** 4](#_Toc133866337)

[**НЭГДҮГЭЭР БҮЛЭГ. ТҮНШЛЭЛИЙН ГЭРЭЭНИЙ ЕРӨНХИЙ НӨХЦӨЛ** 4](#_Toc133866338)

[**Нэр томьёоны тодорхойлолт** 4](#_Toc133866339)

[**Гэрээний тайлбар** 5](#_Toc133866340)

[**Гэрээний хамрах хүрээ** 6](#_Toc133866341)

[**Түншлэлийн зүйл** 6](#_Toc133866342)

[**Түншлэлийн төрөл** 6](#_Toc133866343)

[**Гүйцэтгэх ажил, үзүүлэх үйлчилгээ** 6](#_Toc133866344)

[**Төслийн хөрөнгө оруулалт, санхүүжилт** 6](#_Toc133866345)

[**Авто замыг ашиглалтад оруулах хугацаа, гүйцэтгэлийн баталгаа** 7](#_Toc133866346)

[**Түншлэлийн гэрээний хугацаа** 7](#_Toc133866347)

[**Түншлэлийн гэрээний үндсэн дээр баригдсан авто замаар зорчиж байгаа тээврийн хэрэгслээс авах төлбөрийн хэмжээ** 7](#_Toc133866348)

[**ХОЁРДУГААР БҮЛЭГ. ТАЛУУДЫН ЭРХ, ҮҮРЭГ** 8](#_Toc133866349)

[**Төрийн түншлэгчийн эрх, үүрэг** 8](#_Toc133866350)

[**Хувийн хэвшлийн түншлэгчийн эрх, үүрэг** 10](#_Toc133866351)

[**Түншлэлийн талуудад хориглох зүйл** 11](#_Toc133866352)

[**Түншлэлийн төслийг санхүүжүүлэгчийн эрх** 12](#_Toc133866353)

[**ГУРАВДУГААР БҮЛЭГ. ЗУРАГ ТӨСӨЛ, БАРИЛГЫН АЖИЛ, ЗАСВАР АРЧЛАЛТ, ШИЛЖҮҮЛЭН ӨГӨХ ТӨЛӨВЛӨГӨӨ** 12](#_Toc133866354)

[**Авто зам, замын байгууламжийн зураг төсөл, төлөвлөлт, барилгын ажил** 12](#_Toc133866355)

[**Засвар арчлалт** 13](#_Toc133866356)

[**Шилжүүлэн өгөх төлөвлөгөө** 13](#_Toc133866357)

[**Хувийн хэвшлийн түншлэгчийн зүйлийг бусдад шилжүүлэх** 13](#_Toc133866358)

[**ДӨРӨВДҮГЭЭР БҮЛЭГ. ТҮНШЛЭЛИЙН ГЭРЭЭНИЙ ХЭРЭГЖИЛТЭД ХЯНАЛТ ТАВИХ, ДАВАГДАШГҮЙ ХҮЧИН ЗҮЙЛ, СӨРӨГ НӨЛӨӨ БҮХИЙ АРГА ХЭМЖЭЭ** 14](#_Toc133866359)

[**Түншлэлийн гэрээний хэрэгжилтэд хяналт тавих** 14](#_Toc133866360)

[**Хяналтын зөвлөх** 14](#_Toc133866361)

[**Давагдашгүй хүчин зүйл** 16](#_Toc133866362)

[**ТАВДУГААР БҮЛЭГ. ТҮНШЛЭЛИЙН ГЭРЭЭГ СУНГАХ, НЭМЭЛТ ӨӨРЧЛӨЛТ ОРУУЛАХ, ДУУСГАВАР БОЛОХ ЦУЦЛАХ, ХАРИУЦЛАГА** 17](#_Toc133866363)

[**Түншлэлийн гэрээг сунгах** 17](#_Toc133866364)

[**Түншлэлийн гэрээнд нэмэлт, өөрчлөлт оруулах** 17](#_Toc133866365)

[**Түншлэлийн гэрээ дуусгавар болох, гэрээг цуцлах** 18](#_Toc133866366)

[**Төрийн түншлэгчийн санаачилгаар гэрээг цуцлах** 18](#_Toc133866367)

[**Хувийн хэвшлийн түншлэгчийн санаачилгаар гэрээг цуцлах** 19](#_Toc133866368)

[**Түншлэлийн гэрээг цуцалсны улмаас нөхөх олговор олгох** 19](#_Toc133866369)

[**ЗУРГААДУГААР БҮЛЭГ. МАРГААН ШИЙДВЭРЛЭХ** 20](#_Toc133866370)

[**Хууль тогтоомж өөрчлөгдөх, түүнтэй холбогдуулан авах арга хэмжээ** 20](#_Toc133866371)

[**ДОЛДУГААР БҮЛЭГ. БУСАД ЗҮЙЛС** 20](#_Toc133866372)

[**ТҮНШЛЭЛИЙН ГЭРЭЭНИЙ ИЖ БҮРДЭЛ БАРИМТ БИЧИГ** 22](#_Toc133866373)

# **НИЙТЛЭГ ҮНДЭСЛЭЛ**

Энэхүү гэрээг Төр, хувийн хэвшлийн түншлэлийн тухай хуулийн 33 дугаар зүйлийн 33.9 дэх хэсэг, Засгийн газрын \_\_\_\_\_\_\_\_\_\_ тогтоолыг тус тус ҮНДЭСЛЭН:

**НЭГ ТАЛААС**

Монгол Улсын Засгийн газрын эрх олгосноор Түншлэлийн асуудал эрхэлсэн төрийн захиргааны байгууллага, түүнийг төлөөлж \_\_\_\_\_\_\_\_ (цаашид “**А тал**” гэх);

Салбарын асуудал эрхэлсэн төрийн захиргааны төв байгууллага, түүнийг төлөөлж \_\_\_\_\_\_\_\_ (цаашид “**Б тал**” гэх);

Орон нутгийн төлөөлөл \_\_\_\_\_\_\_ (цаашид “**В тал**” гэх) (А, Б, В талуудыг хамтад нь “**Төрийн түншлэгч**” гэх); б

**НӨГӨӨ ТАЛААС**

\_\_\_\_\_\_\_\_\_\_ ХХК, түүнийг төлөөлж \_\_\_\_\_\_\_ албан тушаалтай \_\_\_\_\_\_\_\_\_ (цаашид “**Хувийн хэвшлийн түншлэгч**” гэх);

\_\_\_\_\_\_\_\_\_\_\_ ХХК, түүнийг төлөөлж \_\_\_\_\_\_\_ албан тушаалтай \_\_\_\_\_\_\_\_\_ (цаашид “**Төслийн санхүүжүүлэгч**”) нарын хооронд 202\_ оны \_\_ сарын \_\_-ний өдөр энэхүү Түншлэлийн гэрээг байгуулав.

Энэхүү гэрээний зорилго нь түншлэлийн төслийг хэрэгжүүлэхэд төрийн түншлэгч болон хувийн хэвшлийн түншлэгч талуудын эрх үүрэг, хувийн түншлэгчийн гүйцэтгэх ажил, үзүүлэх үйлчилгээний нөхцөл, хамрах хүрээ, эдлэх онцгой эрх, төслийг санхүүжүүлэгчийн эрх, үүрэг, түншлэлийн гэрээнд нэмэлт, өөрчлөлт оруулах нөхцөл, хэрэгжилтэд хяналт тавих, дүгнэх, дуусгавар болгох, цуцлах, төрийн болон орон нутгийн өмчид шилжүүлэх, маргаан шийдвэрлэхэд талуудын хүлээх эрх, үүргийг тодорхойлохтой холбогдсон харилцааг зохицуулахад оршино.

Талууд энэхүү гэрээгээр тодорхойлогдсон эрх, үүрэг, хариуцлагыг заавал биелүүлэх үүрэг хүлээж, дараах нөхцөлөөр харилцан тохиролцов.

# **НЭГДҮГЭЭР БҮЛЭГ. ТҮНШЛЭЛИЙН ГЭРЭЭНИЙ ЕРӨНХИЙ НӨХЦӨЛ**

## **Нэр томьёоны тодорхойлолт**

1.1.Энэхүү гэрээнд заасан нэр томьёог дараах утгаар ойлгоно. Үүнд:

1.1.1.**төрийн түншлэгч** гэж түншлэлийн гэрээг хэрэгжүүлэх тухайн салбарын асуудал эрхэлсэн төрийн захиргааны төв байгууллага, түншлэлийн асуудал эрхэлсэн төрийн захиргааны төв байгууллага болон орон нутгийн төлөөллийг;

1.1.2.**хувийн хэвшлийн түншлэгч** гэж төрийн түншлэгчтэй түншлэлийн гэрээ байгуулж, Төр, хувийн хэвшлийн түншлэлийн тухай хуульд заасан түншлэлийн төслийг хэрэгжүүлэх чиг үүрэг бүхий Компанийн тухай хууль, Хөрөнгө оруулалтын тухай хуулийн дагуу үүсгэн байгуулагдсан гадаад, дотоодын хөрөнгө оруулалттай хуулийн этгээд болон хуулийн этгээдийн нэгдлийг;

1.1.3.**түншлэлийн төслийг** **санхүүжүүлэгч** гэж хувийн хэвшлийн түншлэгчийн үйл ажиллагаанд зориулан зээл олгох, баталгаа гаргах зэрэг санхүүгийн үйлчилгээ үзүүлсэн этгээдийг;

1.1.4.**санхүүжүүлэгчийн хөндлөнгөөс оролцох эрх** гэж санхүүжүүлэгч, эсхүл зээлдүүлэгч нь түншлэлийн гэрээний үүргээ зөрчсөн хувийн хэвшлийн түншлэгчийн эрх, үүргийг энэ хуульд заасан шаардлагыг хангасан өөр этгээдэд төрийн түншлэгчтэй зөвшилцсөний үндсэн дээр шилжүүлэхийг;

1.1.5.**төслийн нийт хөрөнгө оруулалт** гэж түншлэлийн төслийн барилга байгууламжийг барьж байгуулахад оруулсан бүхий л хөрөнгө, гүйцэтгэсэн ажил, үйлчилгээ, гаргасан зардлыг ойлгоно. Үүнд: технологи, зураг төсөл, төлөвлөгөө, хийгдсэн ажлууд, засвар арчлалтын зардал, санхүүжилтийн зээл, санхүүгийн зардал, төслийн менежментийн зардал гэх мэт хамаарна.

1.1.6.**түншлэлийн гэрээ** гэж төрийн түншлэгч болон хувийн хэвшлийн түншлэгч нарын хооронд бичгээр гаргасан энэхүү Гэрээг;

1.1.7.**түншлэлийн зүйл** гэж түншлэлийн гэрээнд хамаарах эд хөрөнгийн эрх, ажил үйлчилгээний үр дүн, хөдлөх болон үл хөдлөх эд хөрөнгийг;

1.1.8.**тусгай зориулалтын компани** гэж түншлэлийн гэрээний хүрээнд хувийн хэвшлийн түншлэгчийн үүргийг хүлээж, түншлэлийн төслийг хэрэгжүүлэх тусгай зориулалтаар хувийн хэвшлийн түншлэгчээс үүсгэн байгуулсан төслийн компанийг;

1.1.9.**хэрэглэгчийн төлбөр** гэж нийтийн зориулалттай дэд бүтэц, төрийн үйлчилгээг ашигласны төлөө хэрэглэгчээс төлөх төлбөр, хураамжийг;

1.1.10.**Засгийн газрын баталгаа** гэж түншлэлийн төслийг урт хугацаанд тогтвортой хэрэгжүүлэх зорилгоор Засгийн газрын хуулиар хүлээсэн үүргийг;

## **Гэрээний тайлбар**

1.2.Энэхүү гэрээний гарчиг нь зөвхөн хэрэглэхэд ойлгомжтой болгох зорилготой бөгөөд гэрээний агуулгыг тайлбарлахад нөлөөлөхгүй.

1.3.Нэг тоогоор олон тоог, олон тоогоор нэг тоог төлөөлүүлэн хэрэглэсэн тохиолдолд хэрэглэсэн тооны утгаар нь ойлгоно. Агуулгад өөрөөр заагаагүй бол нэг тоо нь олон тоог агуулж, олон тоо нь нэг тоог агуулна.

1.4.Гэрээнд дурдагдсан, эшлэл хийсэн хууль, тогтоол, тушаал, захирамж, удирдамж, аргачлал, адилтгах эрх зүйн баримт бичигт тэдгээрийн шинэчилсэн найруулга, оруулсан нэмэлт, өөрчлөлтийг хамааруулан ойлгоно.

1.5.Энэ гэрээ, түүний хавсралтад оруулсан аливаа нэмэлт, өөрчлөлтийг гэрээ болон хавсралтад хамруулан хуулийн нэгэн адил хүчин төгөлдөр эрх зүйн баримт бичиг гэж ойлгож хэрэглэнэ.

1.6.Гэрээнд тусгайлан заагаагүй бол нийтээр хүлээн зөвшөөрөгдсөн техникийн болон худалдааны үг хэллэгийг нийтээр хүлээн зөвшөөрч хэрэглэдэг утгаар нь ойлгоно.

## **Гэрээний хамрах хүрээ**

1.7.Энэ гэрээг байгуулахад дараах баримт бичгийг хавсралтаар оруулах бөгөөд эдгээр нь гэрээний салшгүй хэсэг байна.

1.7.1.дагалдах гэрээ;

1.7.2.төслийн үе шат, гэрээний төлбөр, санхүүжилтийн хуваарь;

1.7.3.хэрэгжилтийн төлөвлөгөө;

1.7.4.холбогдох бусад баримт бичиг.

## **Түншлэлийн зүйл**

1.8.Энэ гэрээний түншлэлийн зүйл нь дараах хэсгээс бүрдэнэ. Үүнд:

1.8.1.түншлэлийн барилга, байгууламж /цаашид “байгууламж” гэх/;

1.8.2.батлагдсан зураг төсөл, техник, эдийн засгийн үндэслэл, технологийн баримт бичиг, ашиглалтын зааварчилгаа;

1.8.3.дагалдах байгууламж;

1.8.4.түншлэлийн зүйлийг зориулалтын дагуу ашигласны үр дүнд олж авсан биет хөдлөх болон үл хөдлөх хөрөнгө, тэдгээрийн эрх;

1.8.5.оюуны өмч, ноу-хау.

## **Түншлэлийн төрөл**

1.9.Энэ гэрээ нь түншлэлийн (төр, хувийн хэвлийн түншлэлийн тухай хуулийн 15.1-д заасан төрөл) төрөлтэй байна.

## **Гүйцэтгэх ажил, үзүүлэх үйлчилгээ**

1.10.Хувийн хэвшлийн түншлэгч нь энэхүү гэрээний хугацаанд өөрийн болон санхүүгийн бусад арга хэрэгслээр олсон хөрөнгөөр дараах ажлыг гүйцэтгэж, үйлчилгээ үзүүлнэ.

1.10.1.авто замыг барьж ашиглах;

1.10.2.авто замын засвар, арчлалтыг гүйцэтгэх, тээврийн хэрэгслийг гэрээний дагуу саадгүй зорчих нөхцөл боломжоор хангах.

## **Төслийн хөрөнгө оруулалт, санхүүжилт**

1.11.Хувийн хэвшлийн түншлэгч нь төслийг өөрийн хөрөнгө, өрийн санхүүжилт, төсвөөс тодорхой санхүүжилтийг гаргах болон бусад санхүүгийн эх үүсвэрээр санхүүжүүлж болно.

1.12.Төслийн нийт хөрөнгө оруулалт нь Хувийн хэвшлийн түншлэгчээс ирүүлсэн урьдчилсан тооцооллын дагуу (хөрөнгө оруулалтын хэмжээ) төгрөг байна.

1.13.Зураг төслийг боловсруулж холбогдох мэргэжлийн байгууллагаар батлуулсны дараагаар төслийн хөрөнгө оруулалтад өөрчлөлт оруулж болно.

1.14.Засгийн газар болон төрийн түншлэгчийн зүгээс санхүүгийн дэмжлэг үзүүлэх, төлбөрийн болон орлогын ямар нэгэн баталгаа гаргахгүй.

## **Авто замыг ашиглалтад оруулах хугацаа, гүйцэтгэлийн баталгаа**

1.15.Хувийн хэвшлийн түншлэгч нь авто замыг энэхүү гэрээг хүчин төгөлдөр болсон өдрөөс хойш (2 жил)-ийн дотор барьж дуусган, ашиглалтад оруулсан байна.

1.16.Хувийн хэвшлийн түншлэгч нь түншлэлийн болон дагалдах гэрээнд заасан хугацаа, стандарт болон зардлын дагуу түншлэлийн төслийг хэрэгжүүлэхээ баталж энэ гэрээний нийт үнийн дүнгийн 5 хүртэл хувьтай тэнцэх төлбөрийг гэрээ байгуулахаас ажлын 5 өдрийн өмнө Түншлэлийн төсөл хөгжүүлэх санд шилжүүлсэн байна.

1.17.Хувийн хэвшлийн түншлэгч нь энэхүү гэрээний 1.15-т заасан хугацаанд авто замыг ашиглалтад оруулж чадаагүй тохиолдолд энэхүү гэрээний 1.16-т заасан гүйцэтгэлийн баталгаа нь Түншлэлийн төсөл хөгжүүлэх сангийн хөрөнгө болно.

1.18. Гэрээнд өөрөөр заагаагүй бол гэрээний 1.15-т заасан хугацааны дотор төслийн авто замыг барьж дуусган, улсын комиссын актаар ашиглалтад оруулсан өдрөөс хойш 30 хоногийн дотор энэхүү гэрээний 1.16-т заасан гүйцэтгэлийн баталгааг хувийн хэвшлийн түншлэгчид шилжүүлнэ.

## **Түншлэлийн гэрээний хугацаа**

1.19.Энэхүү гэрээ байгуулагдсан өдрөөс хойш (30 хүртэл жил) байна.

1.20.Авто замын барилгын ажил гүйцэтгэх хугацаа энэхүү гэрээ хүчин төгөлдөр болсон өдрөөс хойш (2 жил) байна.

1.21.Түншлэлийн зүйлийг ашиглах хугацаа авто замыг ашиглаж эхлэх өдрөөс хойш (28 жил) байна.

## **Түншлэлийн гэрээний үндсэн дээр баригдсан авто замаар зорчиж байгаа тээврийн хэрэгслээс авах төлбөрийн хэмжээ**

1.22.Хувийн хэвшлийн түншлэгч нь авто замыг ашиглалтад оруулсан өдрөөс хойш энэхүү гэрээний хугацаанд түншлэлийн зүйлийг ашиглах, засвар арчлалтыг хариуцах, хөрөнгө оруулалтын зардлаа нөхөх зорилгоор авто замаар зорчих тээврийн хэрэгслээс авто зам ашигласны төлбөр хураах эрхийг эдэлнэ.

1.23.Авто зам ашигласны төлбөр нь ачаа тээвэрлэсэн хүнд даацын автомашины нэг тонн/км тутамд (төлбөрийн хэмжээ) байна.

1.24.Энэхүү гэрээний 1.19-т заасан төлбөрийг тухайн жилийн (\_\_) дугаар сарын (\_\_)-ны өдрийн Монголбанкны зарласан албан ханшаар тооцож төгрөгт хөрвүүлж тээврийн хэрэгслээс хураах бөгөөд хувийн хэвшлийн түншлэгч нь энэхүү ханшийг тухайн жилдээ мөрдөж ажиллана.

1.25.Төрийн түншлэгч нь тухайн төслийн онцлогоос хамаарч хувийн хэвшлийн түншлэгчтэй урт хугацаанд, тогтвортой байдлыг хангаж ажиллах зорилгоор хэрэглэгчийн төлбөрийн хэмжээг харилцан тохиролцож Засгийн газраар үнийн зохицуулалт хийлгэж болно.

1.26.Энэхүү гэрээний үндсэн дээр баригдсан авто замаар зорчих дараах тээврийн хэрэгслүүд төлбөрөөс чөлөөлөгдөнө. Үүнд:

1.26.1.төрийн тусгай алба;

1.26.2.түргэн тусламж;

1.26.3.цагдаагийн алба;

1.26.4.онцгой байдлын ерөнхий газар;

1.26.5.аврах ангиуд;

1.26.6.гал унтраах тээврийн хэрэгслүүд;

1.26.7.ажил үүргээ гүйцэтгэж яваа байгаль орчны хяналтын байцаагч, байгаль хамгаалагчид.

# **ХОЁРДУГААР БҮЛЭГ. ТАЛУУДЫН ЭРХ, ҮҮРЭГ**

## **Төрийн түншлэгчийн эрх, үүрэг**

2.1.Төслийн хэрэгжилттэй холбогдуулан хувийн хэвшлийн түншлэгчийг төрийн эрх бүхий байгууллагуудтай хамтран ажиллахад нь холбогдох хууль тогтоомжийн хүрээнд дэмжлэг үзүүлнэ.

2.2.Гэрээний хэрэгжилтийг хангах, хяналт тавих, үнэлэх, дүгнэлт өгөх, хяналт тавих эрхтэй. Энэхүү эрхээ хэрэгжүүлэхийн тулд энэхүү гэрээ болон холбогдох хууль тогтоомжийн дагуу хөндлөнгийн аудит, зөвлөх үйлчилгээ үзүүлдэг хуулийн этгээд, хувь хүнийг томилон ажиллуулж болно.

2.3.Түншлэлийн гэрээний хүрээнд шаардлагатай баримт бичгийг гаргуулж авах, тухайн төслийн үйл явцтай газар дээр нь очиж танилцах, объектод саадгүй нэвтрэх эрхтэй.

2.4.Хувийн хэвшлийн түншлэгчийг энэхүү Гэрээнд заасан үүргээ биелүүлэхийг шаардах эрхтэй.

2.5.Дэд бүтцийн байгууламжийг хувийн хэвшлийн түншлэгчид түншлэлийн гэрээний дагуу эзэмшүүлж, ашиглуулах нөхцөлийг бүрдүүлэх үүрэгтэй.

2.6.Гэрээнд заасны дагуу төслийн зардлыг төсвөөс санхүүжүүлэх үүрэгтэй.

2.7.Гэрээнд заасан тохиолдолд төслийг хэрэгжүүлэхэд шаардлагатай төрөөс үзүүлэх дэмжлэгийн арга хэмжээг хэрэгжүүлэх үүрэгтэй.

2.8.Төрийн түншлэгч нь хувийн хэвшлийн түншлэгчийн эрхийн аливаа нэг хэсгийг гэрээнд зааснаас бусад тохиолдолд гэрээний хугацаанд бусдад дахин олгохгүй.

2.9.Хувийн хэвшлийн түншлэгчээс түншлэлийн төсөлтэй холбоотой гаргасан аливаа хүсэлт, мэдэгдлийг хүлээн авснаас хойш 30 хоногийн дотор хянан үзэж хариу хүргүүлнэ.

2.10.Төрийн түншлэгч нь энэхүү Гэрээг байгуулах эрх олгосон Монгол Улсын Засгийн газрын тогтоолын баталгаажуулсан хуулбарыг хувийн хэвшлийн түншлэгчид өгөх үүрэгтэй.

2.11.Түншлэлийн гэрээнд өөрөөр заагаагүй бол төрийн түншлэгч нь түншлэлийн онцгой эрх болон түншлэлийн зүйлийн төлөө, эсхүл тэдгээртэй холбогдуулан ямарваа нэгэн төлбөр, хураамжийг хувийн хэвшлийн түншлэгчээс авахгүй.

2.12.Хувийн хэвшлийн түншлэгчид төслийг хэрэгжүүлэхтэй нь холбогдуулан шаардлагатай зөвшөөрлүүдийг холбогдох хууль тогтоомжийн дагуу саадгүй олгох үүрэгтэй.

2.13.Хувийн хэвшлийн түншлэгчийн боловсруулсан техник, эдийн засгийн үндэслэл, барилгын ажлын зургийн даалгаврыг холбогдох дүрэм, журмын дагуу батлах, магадлал хийх үүрэгтэй.

2.14.Авто зам, замын байгууламжийн барилгын ажил гүйцэтгэх тусгай зөвшөөрөл, барилгын ажил эхлүүлэх зэрэг төслийн үйл ажиллагаатай холбогдох зөвшөөрлийг холбогдох дүрэм, журмын дагуу олгох үүрэгтэй.

2.15.Төрийн түншлэгч нь авто зам барьж, ашиглалтад оруулах асуудлыг холбогдох байгууллагуудтай хамтран шийдвэрлэхэд нь хууль тогтоомжийн хүрээнд дэмжлэг үзүүлнэ.

2.16.Төрийн түншлэгч нь аливаа зөвшөөрөл, тусгай зөвшөөрөл олгохдоо үндэслэлгүйгээр удаашруулж, саатуулж болохгүй бөгөөд хэрэв ийм тохиолдол тулгарсан бол хууль зүйн үндэслэлтэйгээр, шударгаар хандан шийдвэрлэх үүрэгтэй.

2.17.Хувийн хэвшлийн түншлэгчийн гүйцэтгэсэн төслийн авто замын барилгын ажлыг хүлээн авсан тухай комиссын актын хуулбар хувийг холбогдох төрийн байгууллагуудад хүргэнэ.

2.18.Төслийн үйл ажиллагаанд оролцох гадаадын инженер техникийн болон мэргэшсэн ажилчдыг ажиллуулах зөвшөөрөл олгоход дэмжлэг үзүүлэх.

2.19.Гэнэтийн буюу давагдашгүй нөхцөл байдлын улмаас олон нийт, хэрэглэгчдэд эрсдэл учирсан, эсхүл төрийн түншлэгчээс түншлэлийн гэрээг цуцлах нөхцөл бий болсон тохиолдолд төрийн түншлэгч нь хувийн хэвшлийн түншлэгчийн үйлчилгээ үзүүлэх эрхийг бүхэлд нь эсхүл зарим хэсгийг уг нөхцөл арилах хүртэлх хугацаанд шилжүүлж авах эрхтэй.

2.20.Хууль тогтоомжид заасан бусад эрх, үүргийг хэрэгжүүлнэ.

## **Хувийн хэвшлийн түншлэгчийн эрх, үүрэг**

2.21.Түншлэлийн гэрээгээр хүлээсэн үүргээ гүйцэтгэлд суурилсан, чанартай, хүртээмжтэй гүйцэтгэнэ.

2.22.Төслийн хөрөнгө оруулалт, санхүүжилтийн эх үүсвэрийг өөрийн болон санхүүгийн бусад арга хэрэгслээр бүрдүүлэх эрхтэй.

2.23.Үйл ажиллагаа, удирдлагын шилдэг туршлага, инновац, ноу-хауг тухайн салбартаа нэвтрүүлнэ.

2.24.Хувийн хэвшлийн түншлэгч нь төслийн хүрээнд хөрөнгө оруулалтаа захиран зарцуулах, хууль ёсны ашиг, орлогоо гадаадад шилжүүлэх, гадаадаас шилжүүлэн авах эрхтэй.

2.25.Авто замыг холбогдох дүрэм, журам, норм стандартын дагуу энэхүү гэрээнд заасан хугацаанд барьж дуусгах, улсын комисст хүлээлгэн өгөх, ашиглалтад оруулах үүрэгтэй.

2.26.Түншлэлийн гэрээний хугацаанд авто замын засвар, арчлалтыг хариуцна.

2.27.Хувийн хэвшлийн түншлэгч нь эрх бүхий байгууллагаас холбогдох зөвшөөрлийг авсны дагуу түншлэлийн төслийн зам дагуу заасан талбайд үйлчилгээний зориулалттай байгууламж барих, түүнийг ашиглах, ашиг хүртэх эрхтэй.

2.28.Түншлэлийн болон санхүү, төсвийн асуудал эрхэлсэн төрийн захиргааны төв байгууллагыг төслийн үйлчилгээний чанар хүртээмж, санхүүгийн мэдээлэл, тайлан, мэдээллээр хангаж, түүний үнэн зөв, найдвартай байдлыг хариуцна.

2.29.Эрсдэлийн удирдлагыг оновчтой хэрэгжүүлэх үүрэгтэй.

2.30.Түншлэлийн гэрээний хугацаа дуусгавар болоход хувийн хэвшлийн түншлэгч нь төслийн хүрээнд эзэмшиж, ашиглаж байсан хөдлөх болон үл хөдлөх хөрөнгө, инновац, ноу-хау, оюуны өмч, техникийн баримт бичиг, төслийн үйл ажиллагаатай холбоотой эрхийг төрийн түншлэгчид шилжүүлнэ.

2.31.Төрийн түншлэгчийг энэхүү Гэрээнд заасан үүргээ биелүүлэхийг шаардах эрхтэй.

2.32.Хувийн хэвшлийн түншлэгч нь түншлэлийн зүйлийн ашиглалтын хэвийн нөхцөл, найдвартай үйл ажиллагааг хангах, элэгдэл эвдрэлээс урьдчилан сэргийлэх, хөдөлмөрийн аюулгүй байдлыг хангах зорилгоор засвар үйлчилгээний төлөвлөгөөг боловсруулж, энэхүү төслийн хэвийн үйл ажиллагааг батална.

2.33.Энэхүү Гэрээний хугацаанд хөрөнгө оруулалтаа нөхөөгүй бол шаардлагатай хугацаагаар хувийн хэвшлийн түншлэгч нь ашиглалтын хугацааг сунгах төрийн түншлэгчид тавих эрхтэй.

2.34. Хувийн хэвшлийн түншлэгч нь Монгол Улсад үүсгэн байгуулагдсан хуулийн этгээд байх бөгөөд Түншлэлийн хугацаанд бүртгэл нь хүчин төгөлдөр байж Монгол Улсад мөрдөгдөж буй бүх хууль тогтоомж, дүрэм журам, стандартуудыг дагаж мөрдөнө.

2.35.Хувийн хэвшлийн түншлэгч нь энэхүү гэрээний нийт хугацаанд түншлэлийн зүйлийг барих, ашиглах, засвар арчлалтын үйлчилгээг үзүүлэх, ашиглахаас гадна дараах эрхтэй. Үүнд:

2.35.1.Барилгын ажлын менежментийн эрх (үүнд: туслан гүйцэтгэх, хяналт, зураг төсөл, худалдан авах зэрэг энэхүү төслийн барилгатай холбоотой бүхий л ажлууд);

2.35.2.Ашиглалтын менежментийн эрх болон тээврийн хэрэгслээс зам ашигласны төлбөр авах эрх;

2.35.3.Авто зам дагуух үйлчилгээний байгууламжийг барих, ашиглах менежментийн эрх.

2.36.Хувийн хэвшлийн түншлэгч компанийн хувьцаа эзэмшигч нь төсөл хэрэгжүүлж эхэлснээс хойш түншлэлийн гэрээнд тусгагдсаны дагуу нийтийн зориулалттай дэд бүтэц, барилга байгууламжийн ажил дууссанаас хойш төслийн тусгай зориулалтын компанийн хувьцааны 50 хүртэлх хувийг төрийн түншлэгчийн зөвшөөрөлтэйгөөр гуравдагч этгээдэд шилжүүлж болно.

2.37.Төрийн түншлэгчийн зөвшөөрлөөр хувийн хэвшлийн түншлэгч нь нийтийн зориулалттай дэд бүтцийн болон барилга байгууламжийн ашиглалтын дүрэм тогтоох, мөрдүүлэх эрхтэй.

## **Түншлэлийн талуудад хориглох зүйл**

2.38.Хувийн хэвшлийн түншлэгч нь дараах үйл ажиллагаа явуулахыг хориглоно:

2.38.1.төрийн түншлэгчийн зөвшөөрөлгүйгээр түншлэлийн гэрээгээр хүлээсэн эрх, үүргээ бусдад шилжүүлэх;

2.38.2.төслийн газрыг төслийн хамрах хүрээнээс гадуур нэмэлт ашиг олох зорилгоор гуравдагч этгээдэд хэсэгчлэн түрээслэх, шилжүүлэн ашиглах;

2.38.3.Төр, хувийн хэвшлийн түншлэлийн тухай хуулийн 44.4-т заасны дагуу барьцааны эрхээ хэрэгжүүлэхдээ төрийн түншлэгчид тухай бүрд мэдэгдэх бөгөөд төслийн үйл ажиллагааны эрх, төсөл хэрэгжүүлэх зорилгоор авсан тусгай зөвшөөрлийг барьцаалах.

2.39.Төрийн байгууллага, төрийн болон орон нутгийн өмчит, төрийн болон орон нутгийн өмч давамгайлсан хуулийн этгээд хувийн хэвшлийн түншлэгч компани, эсхүл тусгай зориулалттай компанийн хувьцаа эзэмшигч байхыг хориглоно.

2.40.Хувийн хэвшлийн түншлэгчид ашиглуулахаар шилжүүлсэн түншлэлийн зүйл, газар ба бусад эд хөрөнгө нь гэрээнд заасан зориулалтаар цаашид ашиглагдах боломжгүй, эсхүл шаардлагагүй болсноос бусад тохиолдолд төрийн түншлэгч болон төрийн бусад байгууллага, албан тушаалтан түншлэлийн гэрээ дуусгавар болохоос өмнө түүнийг буцаан авах, эсхүл захиран зарцуулах шийдвэр гаргахыг хориглоно.

2.41.Хувийн хэвшлийн түншлэгчийн хариуцаж байгаа нийтийн зориулалттай дэд бүтцийн болон барилга байгууламжийн сүлжээнд бусад хэрэглэгч холбогдоход хязгаарлалт тогтоохыг хориглоно.

## **Түншлэлийн төслийг санхүүжүүлэгчийн эрх**

2.42.Түншлэлийн төслийг санхүүжүүлэгч, эсвэл санхүүжүүлэхийг сонирхогч тал нь түншлэлийн төслийг санхүүжүүлэх, татан төвлөрүүлсэн зээлийн эргэн төлөлтийн үүрэгтэй холбоотойгоор гэрээг хугацаанаас нь өмнө цуцалсан тохиолдолд санхүүжүүлэгчийн хөндлөнгөөс оролцох эрхийг хэрэгжүүлнэ.

2.43.Хувийн хэвшлийн түншлэгчийн буруутай үйл ажиллагааны улмаас төрийн түншлэгчээс гэрээг цуцлах эрхтэй болох, эсхүл гэрээг цуцлах болон гэрээнд заасан бусад нөхцөл үүссэн тохиолдолд төслийн санхүүжүүлэгч, эсхүл зээлдүүлэгч нь санхүүжүүлэгчийн хөндлөнгөөс оролцох эрхийг хэрэгжүүлж болно.

# **ГУРАВДУГААР БҮЛЭГ. ЗУРАГ ТӨСӨЛ, БАРИЛГЫН АЖИЛ, ЗАСВАР АРЧЛАЛТ, ШИЛЖҮҮЛЭН ӨГӨХ ТӨЛӨВЛӨГӨӨ**

## **Авто зам, замын байгууламжийн зураг төсөл, төлөвлөлт, барилгын ажил**

3.1.Хувийн хэвшлийн түншлэгч нь авто замын зураг төслийг хийж гүйцэтгэн, төрийн эрх бүхий байгууллагаар батлуулна.

3.2.Хувийн хэвшлийн түншлэгч нь авто замын зураг төслийг мэргэжлийн тусгай зөвшөөрөл бүхий хуулийн этгээдээр гүйцэтгүүлсэн байна.

3.3.Төслийн барилгын ажлын зургийн даалгаврыг холбогдох төрийн захиргааны эрх бүхий байгууллага гаргаж өгнө.

3.4.Хувийн хэвшлийн түншлэгч нь төслийн барилгын ажлыг энэхүү Гэрээ хүчин төгөлдөр болсон өдрөөс хойш 45 хоногийн дотор эхлүүлсэн байна.

3.5.Хувийн хэвшлийн түншлэгч нь төслийн барилгыг батлагдсан зураг төслийн дагуу барьж дуусгана.

3.6.Хувийн хэвшлийн түншлэгч нь төслийн авто замын барилга угсралтын ажил дуусмагц улсын комисс ажиллуулж ашиглалтад оруулах эрхээ олж авна.

3.7.Хувийн хэвшлийн түншлэгч нь төслийн барилгын ажлын 30-аас доошгүй хувийг үндэсний аж ахуйн нэгжээр гүйцэтгүүлнэ.

3.8.Төслийн газраас үнэт зүйл эсхүл хуучны эд өлгийн зүйлс, палеонтологи, археологийн олдвор олдвол тэр даруй тухайн хэсгийн ажлыг зогсоож төрийн түншлэгчид болон орон нутгийн удирдлагад мэдэгдэх үүрэгтэй. Хэрэв мэдэгдээгүй бол холбогдох хуульд заасан хариуцлага хүлээнэ.

## **Засвар арчлалт**

3.9.Хувийн хэвшлийн түншлэгч нь Энэхүү гэрээний хугацаанд төслийн барилгын засвар арчлалтыг бүрэн хариуцна.

3.10.Хувийн хэвшлийн түншлэгч нь Түншлэлийн гэрээний хугацаа дуусахаас 1 жилийн өмнө авто замд өөрийн хөрөнгөөр их засвар хийсэн байна.

## **Шилжүүлэн өгөх төлөвлөгөө**

3.11.Хувийн хэвшлийн түншлэгч нь түншлэлийн зүйлийг шилжүүлэн өгөх төлөвлөгөөг боловсруулна.

3.12.Шилжүүлэн өгөх ажиллагааг түншлэлийн гэрээнд заасан нөхцөл, журмын дагуу хамтарсан ажлын хэсэг зохион байгуулах бөгөөд хамтарсан ажлын хэсгийг түншлэл болон тухайн төслийн салбарын асуудал эрхэлсэн төрийн захиргааны төв байгууллагын шийдвэрээр холбогдох мэргэжлийн байгууллагуудын төлөөллийг оролцуулан байгуулна.

3.13.Хувийн хэвшлийн түншлэгч нь түншлэлийн зүйлийг ашиглалтад оруулахаар тайлан гаргаж хүргүүлснээс хойш түншлэлийн болон салбарын асуудал эрхэлсэн төрийн захиргааны байгууллагын шийдвэрээр түншлэлийн зүйлийг хүлээн авах комиссыг 30 хоногийн дотор байгуулна.

3.14.Хувийн хэвшлийн түншлэгч нь энэхүү Гэрээний хугацаа дуусгавар болоход ямар нэгэн биет байдлын болон эрхийн доголдолгүй түншлэлийн зүйлийг эрх бүхий этгээдэд үнэ төлбөргүй шилжүүлэн өгнө.

3.15.Хувийн хэвшлийн түншлэгч нь засвар үйлчилгээ хийсэн тухай бүртгэлийг хөтөлж, төрийн түншлэгчид хүргүүлж, нээлттэй байлгана.

3.16.Хувийн хэвшлийн түншлэгч нь түншлэлийн зүйлийн ашиглалтын хэвийн нөхцөл, найдвартай үйл ажиллагааг хангах, элэгдэл, эвдрэлээс хамгаалах, шаардлагатай засвар шинэчлэлтийг төлөвлөгөөний дагуу цаг тухай бүрд хийх үүрэг хүлээнэ.

3.17.Хувийн хэвшлийн түншлэгч нь авто замын барилгын ажлыг дуусган авто замыг ашиглалтад оруулах хүсэлтээ түншлэлийн болон салбарын асуудал эрхэлсэн төрийн захиргааны төв байгууллагад гаргана.

3.18.Хувийн хэвшлийн түншлэгч нь авто замыг шилжүүлэн өгөх хүсэлтээ түншлэлийн болон салбарын асуудал эрхэлсэн төрийн захиргааны төв байгууллагад гаргана.

3.19.Төслийн хүрээнд бий болсон барилга байгууламжийг шилжүүлэхтэй холбоотой татвар, хураамжийн асуудлыг тухайн үед мөрдөгдөж буй хууль, тогтоомжийн дагуу шийдвэрлэнэ.

## **Хувийн хэвшлийн түншлэгчийн зүйлийг бусдад шилжүүлэх**

3.20.Хувийн хэвшлийн түншлэгчийн эрх, үүргийг төрийн түншлэгчийн зөвшөөрөлгүйгээр гуравдагч этгээдэд шилжүүлж болохгүй.

3.21.Хувийн хэвшлийн түншлэгч нь өөрийн эрх, үүргээ бусдад шилжүүлэхээр бол төрийн түншлэгчээс заавал зөвшөөрөл авсан байна.

3.22.Хувийн хэвшлийн түншлэгч нь төрийн түншлэгчээс зөвшөөрөл авахдаа шилжүүлэн авах сонирхолтой хуулийн этгээдийн техникийн болон санхүүгийн чадварын мэдээллийг нотлох баримтын хамт ирүүлсэн байна.

# **ДӨРӨВДҮГЭЭР БҮЛЭГ. ТҮНШЛЭЛИЙН ГЭРЭЭНИЙ ХЭРЭГЖИЛТЭД ХЯНАЛТ ТАВИХ, ДАВАГДАШГҮЙ ХҮЧИН ЗҮЙЛ, СӨРӨГ НӨЛӨӨ БҮХИЙ АРГА ХЭМЖЭЭ**

## **Түншлэлийн гэрээний хэрэгжилтэд хяналт тавих**

4.1.Төрийн түншлэгч нь энэхүү гэрээний хэрэгжилтэд хяналт тавина.

4.2.Холбогдох бусад төрийн захиргааны төв байгууллага, мэргэжлийн хяналтын ерөнхий газар болон бусад төрийн захиргааны байгууллагууд нь холбогдох хууль тогтоомжийн хүрээнд энэ гэрээний хэрэгжилтэд хяналт тавина.

4.3.Төрийн түншлэгч нь жил тутамд хувийн хэвшлийн түншлэгчийн гэрээний гүйцэтгэлд хяналт тавьж, үнэлгээ хийнэ.

4.4.Хувийн хэвшлийн түншлэгчийн гүйцэтгэлийн үнэлгээнд зөрчил илэрсэн тохиолдолд төрийн түншлэгч нь хувийн хэвшлийн түншлэгчийн зөрчлийг арилгах хугацаа заасан мэдэгдлийг хүргүүлнэ.

4.5.Хувийн хэвшлийн түншлэгч нь зам ашиглах явцад тээвэрлэлтийн аюулгүй байдал, машин механизмын ашиглалтын хэм хэмжээ, ашигт малтмал тээвэрлэх хүнд даацын тээврийн хэрэгслийн ачилтын хэмжээ нь заасан стандартад нийцэж байгаа эсэхэд урт хугацаагаар хяналт, зохицуулалт хийх чанарын хяналтын хэлтсийг байрлуулна. Чанарын хяналтын хэлтэс нь тогтсон хугацаанд ашиглалтын явцад үүсэж магадгүй сөрөг нөлөө бүхий арга хэмжээг багасгах арга хэмжээ авна.

4.6.Хувийн хэвшлийн түншлэгч нь түншлэлийн төслийн хэрэгжилт, үйл ажиллагааны тайланг улирал тутам үнэн зөв, бодитоор гаргаж салбарын болон түншлэлийн асуудал эрхэлсэн төрийн захиргааны төв байгууллагад хүргүүлж, тайлагнаж ажиллана

4.7.Төрийн түншлэгч нь ашиглалтын хугацааны аль ч үед ашиглалтын үйл ажиллагаа нь энэхүү Гэрээний дагуу явагдаж байгаа эсэхийг шалгах болон бусад зорилгоор гүйцэтгэлийн хяналтыг хийж болно.

## **Хяналтын зөвлөх**

4.8.Хувийн хэвшлийн түншлэгч нь авто замын барилгын ажилд байнгын хяналтыг гүйцэтгэх зөвлөх үйлчилгээ үзүүлэх хуулийн этгээдтэй түншлэл, салбарын асуудал эрхэлсэн төрийн захиргааны төв байгууллагыг оролцуулан зөвлөх үйлчилгээний гэрээ байгуулна.

4.9.Зөвлөх үйлчилгээний ажлын хөлсийг хувийн хэвшлийн түншлэгч бүрэн хариуцна.

4.10.Хяналтын зөвлөх нь улирал бүр авто замын ажлын гүйцэтгэлийн тайланг гаргаж түншлэлийн болон салбарын асуудал эрхэлсэн төрийн захиргааны төв байгууллагад хүргүүлнэ.

4.11.Энэхүү Гэрээгээр зохицуулаагүй асуудлыг зөвлөх үйлчилгээний гэрээгээр нарийвчлан зохицуулна.

4.12.Хэрэв гэрээний талууд нь хяналтын зөвлөхийн аливаа зөвлөгөө, заавар, шийдвэрийг хүлээн зөвшөөрөхгүй тохиолдолд зөвлөх үйлчилгээний гэрээнд заасан маргаан шийдвэрлэх журмын дагуу шийдвэрлэнэ.

4.13.Талууд түншлэлийн зүйлийг барих үйл ажиллагаанд өөрчлөлт оруулах шаардлагатай гэж үзсэн тохиолдолд хяналтын зөвлөхөөр дамжуулан өөрчлөлт оруулах тухай мэдэгдлийг хэдийд ч гаргах эрхтэй.

4.14.Хувийн хэвшлийн түншлэгч нь хяналтын зөвлөх болон төрийн түншлэгчийн зөвшөөрснөөр:

4.14.1.барилгын ажил дуусгах хугацааг түргэтгэх;

4.14.2.барилгын ажил гүйцэтгэх, засвар үйлчилгээ хийх, ашиглахтай холбогдсон хувийн хэвшлийн түншлэгчээс гарах зардлыг бууруулах эсвэл өсгөх;

4.14.3.гүйцэтгэсэн ажлын үр ашгийг дээшлүүлж, төслийн үнэлэмжийг нэмэгдүүлэх;

4.14.4.авто замын барилгын ажил гүйцэтгэх хугацааг сунгах буюу богиносгох зэрэг шийдэлд хүрч болно.

4.15.Өөрчлөлт оруулах тухай мэдэгдлийг хүлээн авсан тал 30 өдрийн дотор шаардлагатай мэдээллийг доорх нөхцөлүүдийг тусгасан баримтуудын хамт хяналтын зөвлөхөд хүргүүлнэ. Үүнд:

4.15.1.санал болгож буй зураг төсөл боловсруулах, барилгын ажлын зардлын болон бусад өөрчлөлтийн ажлын төлөвлөгөө;

4.15.2.барилгын ажлыг дуусгахаас өмнө өөрчлөлт оруулахаар бол барилгын ажлын үе шатны ажлын төлөвлөгөөнд орох өөрчлөлтийн үр нөлөө, гүйцэтгэх ажил ихэссэн эсхүл багассантай холбогдуулан гарах нэмэлт болон хэмнэлтийн зардлын тооцоо, судалгаа;

4.15.3.бусад шаардлагатай гэж үзсэн бичиг баримтууд зэрэг болно.

4.16.Хяналтын зөвлөх нь талуудын ирүүлсэн мэдээллийг нягтлан, өөрчлөлт нь ажлын гүйцэтгэлд болон төслийн ашигт ажиллагааны байдалд хэрхэн нөлөөлөх, шаардлагатай бол үнийн саналыг шалгаж, өөрчлөлтөөс үүдэн Хувийн хэвшлийн түншлэгчээс гарах нэмэлт болон хэмнэлтийн зардлын хэмжээг тогтоож дүгнэлт гаргана.

4.17.Хяналтын зөвлөх нь энэхүү гэрээний 4.15-д заасан мэдээллийг хүлээж авснаас хойш 30 хоногийн дотор өөрийн дүгнэлт гаргаж талуудад хүргүүлнэ.

4.18.Төрийн түншлэгч нь хяналтын зөвлөхийн дүгнэлтийг үндэслэн өөрчлөлтийг хүлээн зөвшөөрөхөөр шийдвэрлэсэн тохиолдолд өөрчлөлтийн нөхцөлүүдийг баталгаажуулж, хяналтын зөвлөхийн дүгнэлт ирүүлсэн өдрөөс хойш 30 хоногийн дотор шийдвэр гаргаж, шаардлагатай тохиолдолд Түншлэлийн гэрээнд нэмэлт, өөрчлөлт оруулна.

4.19.Хяналтын зөвлөх нь өөрийн гаргасан дүгнэлтийн үнэн, зөв эсэхэд бүрэн хариуцлага хүлээх бөгөөд тухайн дүгнэлтээс үүдэн гарах эрсдэл, хохирлыг бүрэн хариуцна.

**Давагдашгүй хүчин зүйл**

4.20.Давагдашгүй хүчин зүйл гэдэгт газар хөдлөлт, хүчтэй салхи, түймэр, аянга, үер, ган зэрэг байгалийн гамшиг, цацраг идэвхт бодисын хордуулалт, олон улсын шинжтэй хилийн боомт хаагдах /аль нэг талдаа/ хөдөлмөрийн маргаанаас үүдсэн өргөн хэмжээний эмх замбараагүй байдал, тахал, дайн бүхий байдал, хорио цээр зэрэг нийгмийн онцгой байдал зэрэг энэхүү гэрээний аль нэг талын хяналтаас давсан үйл явдлыг ойлгоно.

4.21.Давагдашгүй хүчин зүйлийн улмаас энэхүү Гэрээний тал нь энэхүү Гэрээгээр хүлээсэн аливаа эсхүл бүх үүргээ бүхэлд нь, эсхүл хэсэгчлэн биелүүлээгүй, эсхүл зохих ёсоор биелүүлж чадаагүйгээс үүссэн үр дагаврыг тухайн тал хариуцахгүй. Давагдашгүй хүчин зүйлийн улмаас энэхүү Гэрээгээр хүлээсэн үүргээ биелүүлээгүй, эсхүл зохих ёсоор биелүүлж чадаагүй нөхцөл байдлыг Гэрээгээр хүлээсэн үүргээ зөрчсөн гэж үзэхгүй бөгөөд түүний үргэлжлэх хугацаанд тухайн үүргийн гүйцэтгэл болон цаг хугацааны шаардлагыг түр зогссон гэж үзнэ.

4.22.Давагдашгүй хүчин зүйлийн улмаас үүргээ биелүүлж чадахгүй болсон Тал нь энэ тухайгаа болон түүний шалтгааныг нөгөө Талдаа бичгээр аль болох шуурхай мэдэгдэх бөгөөд Талууд боломжтой бүхий л арга хэмжээг авахын зэрэгцээ харилцан тохиролцож, шалтгааныг арилгахын төлөө хамтран ажиллана.

4.23.Энэхүү Гэрээний аль нэг тал нь нь Давагдашгүй хүчин зүйлийн улмаас энэхүү Гэрээгээр хүлээсэн үүргээ бүхэлд нь, эсхүл хэсэгчлэн биелүүлээгүй, эсхүл хойшлуулсан тохиолдолд тухайн давагдашгүй хүчин зүйлийн үр дагаврыг арилгахад бодитойгоор шаардагдах боломжит хугацаа болон тухайн ажлыг эхлүүлэх буюу үргэлжлүүлэхэд шаардагдах бэлтгэл ажлын боломжит хугацааг энэхүү Гэрээнд уг ажлыг гүйцэтгэхээр заасан буюу бусад хэлбэрээр зөвшөөрөгдсөн хугацаан дээр нэмж тооцохын зэрэгцээ Гэрээний хугацааг мөн энэ хугацаагаар сунгаж болно.

4.24.Гэнэтийн болон давагдашгүй, урьдчилан таамаглаагүй нөхцөл байдлын улмаас төслийн техникийн үзүүлэлт, хөрөнгө оруулалтын тохиролцсон нийт хэмжээ өөрчлөгдсөн, хуульд зааснаар нарийвчилсан техник, эдийн засгийн үндэслэлийн тайланд өөрчлөлт орсон, эсхүл гэнэтийн буюу давагдашгүй хүчин зүйл бий болсон бол талууд гэрээнд нэмэлт, өөрчлөлт оруулж болно.

4.25.Гэрээнд нэмэлт, өөрчлөлт оруулах асуудлыг санхүү, төсвийн асуудал эрхэлсэн төрийн захиргааны төв байгууллагын зөвшөөрөлд үндэслэн түншлэлийн асуудал эрхэлсэн төрийн захиргааны төв байгууллагын саналаар Засгийн газар шийдвэрлэнэ.

# **ТАВДУГААР БҮЛЭГ. ТҮНШЛЭЛИЙН ГЭРЭЭГ СУНГАХ, НЭМЭЛТ ӨӨРЧЛӨЛТ ОРУУЛАХ, ДУУСГАВАР БОЛОХ ЦУЦЛАХ, ХАРИУЦЛАГА**

## **Түншлэлийн гэрээг сунгах**

5.1.Төрийн түншлэгч түншлэлийн гэрээний хугацаа дуусгавар болох үед гэрээг дахин сунгахгүйгээр дуусгавар болгох эрхтэй бөгөөд гэрээний хугацааг дараах тохиолдолд сунгана. Үүнд:

5.1.1.гэнэтийн буюу давагдашгүй хүчин зүйлийн улмаас гэрээний аль нэг талын хяналтаас давсан нөхцөл байдал үүссэнээс төслийн үйл ажиллагаа зогссон;

5.1.2.төрийн түншлэгчээс гаргасан түншлэлийн гэрээнд тусгагдаагүй шаардлагыг хангахад төслийн нийт өртөг өссөн бөгөөд хувийн хэвшлийн түншлэгч уг зардлыг гэрээний хугацаа сунгахгүйгээр нөхөх боломжгүй болсон.

5.2.Засгийн газрын зөвшөөрлийн үндсэн дээр талууд гэрээний хугацааг нэг удаа 10 хүртэлх жилээр сунгаж болно.

## **Түншлэлийн гэрээнд нэмэлт, өөрчлөлт оруулах**

5.3.Санхүү, төсвийн асуудал эрхэлсэн төрийн захиргааны төв байгууллагын зөвшөөрөлд үндэслэн түншлэлийн асуудал эрхэлсэн төрийн захиргааны төв байгууллагын саналаар дараах тохиолдолд түншлэлийн гэрээнд нэмэлт, өөрчлөлт оруулах асуудлыг Засгийн газар шийдвэрлэнэ.

5.3.1.түншлэлийн гэрээний агуулгын ач холбогдол бүхий харилцаа тухайн гэрээг байгуулснаас хойш бүхэлдээ, мэдэгдэхүйц өөрчлөгдсөн, гэрээний аль нэг тал гэрээний анхны зохицуулалтыг цаашид баримтлах боломжгүй болох нь тогтоогдсон бөгөөд талуудаас түншлэлийн гэрээнд өөрчлөлт оруулах хүсэлт гаргасан бол;

5.3.2.гэнэтийн болон давагдашгүй, урьдчилан таамаглаагүй нөхцөл байдлын улмаас төслийн техникийн үзүүлэлт, хөрөнгө оруулалтын тохиролцсон нийт хэмжээ өөрчлөгдсөн, хуульд зааснаар нарийвчилсан техник, эдийн засгийн үндэслэлийн тайланд өөрчлөлт орсон, эсхүл гэнэтийн буюу давагдашгүй хүчин зүйлс бий болсон бөгөөд гэрээнд нэмэлт, өөрчлөлт оруулахаар талууд харилцан тохиролцсон бол;

5.3.3.төрийн түншлэгчээс түншлэлийн гэрээний хамрах хүрээг өргөжүүлэн анхны гэрээнд тусгаагүй боловч зайлшгүй шаардлагатай ажил, үйлчилгээг хувийн хэвшлийн түншлэгчээр нэмэлтээр хийлгэх шаардлагатай болсон бол.

5.4.Гэрээний 5.3.3-т заасан түншлэлийн төслийн нэмэлт ажил, үйлчилгээ дараах шаардлагыг хангасан байна:

5.4.1.эдийн засаг, техникийн шийдлийн хувьд одоо ашиглаж байгаа тоног төхөөрөмж, анхны гэрээний хүрээнд хийсэн ажил, үйлчилгээтэй уялдаатай, харилцан хамааралтай, сэлгэн ажиллуулах боломжтой байх;

5.4.2.хувийн хэвшлийн өөр түншээр хийлгэх нь нийтийн ашиг сонирхолд үл нийцэх, төрийн түншлэгчийн хувьд илүү их ажиллагаа, хугацаа шаардах, нэмэлт зардал гарахаар бол.

5.5.Түншлэлийн гэрээнд нэмэлт, өөрчлөлт оруулах асуудал нь анх тохирсон гэрээний үнийн дүнг 15-аас дээш хувиар өсгөхөөр бол, эсхүл анхны гэрээнд заагаагүй ажил, үйлчилгээг хувийн хэвшлийн түншлэгч нэмэлтээр үзүүлэх үр дагавартай бол гэрээнд нэмэлт, өөрчлөлт оруулах эсэх талаар түншлэлийн асуудал эрхэлсэн төрийн захиргааны төв байгууллага нь санхүү, төсвийн асуудал эрхэлсэн төрийн захиргааны төв байгууллагаас зөвшөөрөл авч, Засгийн газрын хуралдаанаар хэлэлцүүлж шийдвэрлүүлнэ.

5.6.Түншлэлийн гэрээнд нэмэлт, өөрчлөлт оруулахдаа түншлэлийн гэрээний гол нөхцөлийг өөрчлөхийг хориглоно.

5.7.Түншлэлийн гэрээ сунгах тухай нэмэлтийг гэрээнд нэмэлт, өөрчлөлт оруулах хэлбэрээр байгуулах бөгөөд гэрээнд оруулсан нэмэлт өөрчлөлт нь гэрээний адил хүчин төгөлдөр байна.

5.8.Энэхүү Гэрээнд хийсэн бүхий л нэмэлт, өөрчлөлтийг бичгээр байгуулах бөгөөд тал тус бүрийн төлөөлөгчид гарын үсэг зурснаар хүчин төгөлдөр болно.

## **Түншлэлийн гэрээ дуусгавар болох, гэрээг цуцлах**

5.9.Дараах тохиолдолд түншлэлийн гэрээ дуусгавар болно:

5.9.1.түншлэлийн гэрээний хүчинтэй хугацаа дуусгавар болсон бөгөөд талууд сунгах хүсэлт гаргаагүй;

5.9.2.түншлэлийн гэрээний нэг тал гэрээний үүргийг зөрчсөн, зөрчлийг арилгах үр дүнтэй арга хэмжээ аваагүй;

5.9.3.гэнэтийн буюу давагдашгүй хүчин зүйл бий болсон бөгөөд арилгах боломжгүй болсон Хувийн хэвшлийн түншлэгч дампуурсан буюу татан буугдсан;

5.9.4.хууль болон түншлэлийн гэрээнд өөрөөр заагаагүй бол хувийн хэвшлийн түншлэгч төлбөрийн чадваргүй болсон буюу татан буугдсан;

5.9.5.Төр, хувийн хэвшлийн түншлэлийн тухай хууль болон түншлэлийн гэрээнд заасны дагуу гэрээг цуцалсан.

## **Төрийн түншлэгчийн санаачилгаар гэрээг цуцлах**

5.10.Түншлэлийн гэрээг дараах тохиолдолд эрх бүхий этгээдийн санаачилгаар цуцална:

5.10.1.хувийн хэвшлийн түншлэгч гэрээг ноцтой зөрчсөн, гэрээгээр хүлээсэн үүргээ биелүүлээгүй, зохих ёсоор биелүүлээгүй нь гэрээнд зааснаар гэрээг цуцлах үндэслэл болсон;

5.10.2.хувийн хэвшлийн түншлэгч татан буугдсаны улмаас түншлэлийн төслийг хэрэгжүүлэх боломжгүй болсон нь нийтийн ашиг сонирхолд хохирол учруулахаар бол түүнээс урьдчилан сэргийлэх, эсхүл түүнийг арилгах зорилгоор;

5.10.3.түншлэлийн гэрээг энэ хууль болон бусад хууль тогтоомжийг зөрчиж байгуулсан нь тогтоогдсон бол.

## **Хувийн хэвшлийн түншлэгчийн санаачилгаар гэрээг цуцлах**

5.11.Түншлэлийн гэрээг дараах тохиолдолд хувийн хэвшлийн түншлэгчийн санаачилгаар цуцална:

5.11.1.төрийн түншлэгч байгууллагын буруутай үйл ажиллагаанаас шалтгаалж түншлэлийн төслийг түр зогсоосон;

5.11.2.төрийн түншлэгч байгууллага хувийн хэвшлийн түншлэгчийн бизнесийн үйл ажиллагаанд хөндлөнгөөс оролцож, хувийн хэвшлийн түншлэгчийг түншлэлийн гэрээгээр хүлээсэн үүргээ цаашид биелүүлэх боломжгүйд хүргэсэн хууль бус шийдвэр гаргасан, эсхүл хориглосон арга хэмжээ авсан;

5.11.3. түншлэлийн төсөл хэрэгжүүлэхэд зориулан хувийн хэвшлийн түншлэгчид эзэмшүүлж, ашиглуулсан газар, бусад хөдлөх болон үл хөдлөх хөрөнгөд гэрээ байгуулахаас өмнө өр төлбөр байсан нь илэрсэн, эсхүл гэрээг байгуулах үед хувийн хэвшлийн түншлэгчид мэдэгдээгүй зөрчил илэрсэн бөгөөд эдгээр нь гэрээг хэвийн үргэлжлүүлэхэд боломжгүй нөхцөл байдал үүсгэсэн бол.

5.12.Түншлэлийн гэрээг цуцлахад талуудад олгох нөхөх олговрыг тооцоолохдоо түншлэлийн гэрээний дагуу гүйцэтгэсэн ажлын зохих үнэ, гарсан зардал, тухайн талд учирсан бодит хохирол, үүний дотор шаардлагатай тохиолдолд олох боломжтой байсан ашгийг оруулж тооцож болно.

5.13.Гэрээ цуцалсантай холбогдуулан төслийн нэмэлт хөрөнгө оруулалт болон төслийг дахин эхлүүлэх эсэх, гуравдагч этгээдэд түншлэлийн эрх, үүргийг шилжүүлэх шийдвэрийг Засгийн газар гаргана.

5.14.Энэхүү гэрээ дуусгавар болсноор түншлэлийн зүйлийг эзэмших, ашиглах, захиран зарцуулахтай холбогдох эрх төрийн өмчийн, эсхүл орон нутгийн өмчийн асуудал эрхэлсэн холбогдох этгээдэд шилжинэ.

5.15.Талууд гэрээнд заасан үндэслэлээр гэрээ цуцлах тохиолдолд нөгөө талдаа 3 сарын өмнө албан бичгээр мэдэгдсэн байна.

## **Түншлэлийн гэрээг цуцалсны улмаас нөхөх олговор олгох**

5.16.Энэхүү Гэрээний 5.11-т заасан үндэслэлүүдийн дагуу хувийн хэвшлийн түншлэгчийн санаачилгаар гэрээ цуцлагдах тохиолдолд нөхөх олговор олгож болно.

5.17.Энэхүү гэрээний 5.12-т заасан нөхөх олговрын хэмжээг төрийн түншлэгчээс түншлэлийн гэрээний дагуу гүйцэтгэсэн ажлын зохих үнэ, гарсан зардал, тухайн талд учирсан бодит хохирол, үүний дотор шаардлагатай тохиолдолд олох боломжтой байсан ашиг зэргийг оруулан тооцож болно.

# **ЗУРГААДУГААР БҮЛЭГ. МАРГААН ШИЙДВЭРЛЭХ**

6.1.Түншлэлийн гэрээ болон түншлэлийн төсөлтэй холбоотой аливаа маргааныг түншлэгч талууд харилцан зөвшилцөх замаар шийдвэрлэхийг эрмэлзэнэ.

6.2.Түншлэгч талууд энэ гэрээний 6.1-д заасны дагуу харилцан зөвшилцөлд хүрч чадаагүй тохиолдолд маргааныг Монгол Улсын шүүхэд хандан шийдвэрлүүлнэ.

6.3.Түншлэлийн гэрээг төрийн түншлэгч болон төрийн байгууллага, албан тушаалтан хууль тогтоомж, журамд заасан эрх хэмжээгээ хэтрүүлэн байгуулсан нь тогтоогдвол тус гэрээг цуцалж, гэрээнээс үүдэлтэй хохирлыг гэм буруутай этгээдээр нөхөн төлүүлнэ.

6.4.Төрийн түншлэгч болон төрийн байгууллагын аливаа албан тушаалтан энэ гэрээний 6.3-д заасан зөрчлийг гаргасан бол тухайн албан тушаалтныг төрийн албанаас чөлөөлөх үндэслэл болно.

6.5.Хувийн хэвшлийн түншлэгч төрийн түншлэгчийн гэрээгээр хүлээсэн үүргээ гүйцэтгээгүй, эсхүл зохих ёсоор гүйцэтгээгүйн улмаас учирсан хохирлыг гэрээнд зааснаар нэхэмжлэх эрхтэй.

## **Хууль тогтоомж өөрчлөгдөх, түүнтэй холбогдуулан авах арга хэмжээ**

6.6.Хувийн хэвшлийн түншлэгч нь энэхүү гэрээний хугацаанд холбогдох хууль тогтоомжид орсон өөрчлөлт нь төслийн хэрэгжилтэд тааламжтай нөхцөл олгож байгаа гэж үзсэн тохиолдолд төрийн түншлэгчид санал гарган Иргэний хуулийн 5.3 дахь заалтын дагуу гэрээнд нэмэлт өөрчлөлт оруулна.

6.7.Энэхүү гэрээний хугацаанд хууль тогтоомж өөрчлөгдсөнөөс энэхүү гэрээнд нэмэлт өөрчлөлт оруулах шаардлагатай болсон тохиолдолд Монгол Улсын Иргэний хуулийн 5 дугаар зүйлийн 5.2 дахь хэсгийг баримтлан хувийн хэвшлийн түншлэгчийн эрх ашиг, сонирхлыг дордуулсан аливаа өөрчлөлт оруулахгүй.

# **ДОЛДУГААР БҮЛЭГ. БУСАД ЗҮЙЛС**

7.1.Энэхүү гэрээнд хийсэн бүхий л нэмэлт, өөрчлөлт болон хувилбарууд нь бичгэн хэлбэрээр тал тус бүрийн эрх бүхий төлөөлөгчид гарын үсэг зурсан тохиолдолд хүчинтэй төгөлдөр болно.

7.2.Энэхүү төслийн инженерийн зураг төсөл, техникийн шаардлага, ажлын тоо хэмжээ, барилгын ажлын болон төслийн нийт төсөв гэх мэт хавсралтууд нь энэхүү гэрээний салшгүй хэсэг байна.

7.3.Энэхүү гэрээний аль нэг зүйл заалт хүчингүй болох нь гэрээний бусад зүйл, заалтын буюу гэрээний хүчин төгөлдөр байдалд нөлөөлөхгүй болно

7.4.Энэхүү гэрээг талууд 2 эх хувь Монгол хэл дээр үйлдэх бөгөөд хувиуд нэгэн адил хүчинтэй байна.

---оОо---

# **ТҮНШЛЭЛИЙН ГЭРЭЭНИЙ ИЖ БҮРДЭЛ БАРИМТ БИЧИГ**

1. Зураг төсөл,

2. Техник, эдийн засгийн үндэслэл

3. Төслийн компанийн дүрэм, гэрчилгээ, хувьцаа эзэмшигчдийн гэрээ

4. Төслийн санхүүжилтийн гэрээ

5. Барилгын ажил гүйцэтгэх гэрээ

6. Бие даасан инженерийн гэрээ

7. Даатгалын гэрээ

8. Барилгын ажлын төлөвлөгөө

9. Авто замын засвар арчлалт, их засварын төлөвлөгөө

10. Авто замыг шилжүүлэн өгөх төлөвлөгөө

11. Бусад